Minstens 150 wonings glo oor rusie verwoesStrukture in die Alexandra- informele nedersetting in ligte laaie. Foto: Verskaf Honderde mense is dakloos gelaat nadat ŉ brand Donderdagmiddag tussen 150 en 200 sinkstrukture in die Alexandra- informele nedersetting naby Sandton in Johannesburg verwoes het. Nana Radebe, woordvoerder van die Johannesburgse nooddienste, het aan Maroela Media gesê berigte dat 500 wonings in die brand verwoes is, is nie korrek nie. “Ons kan nog nie bevestig presies hoeveel strukture verwoes is nie. Ons beraam tussen 150 en 200, maar is nog besig om presies vas te stel hoeveel wonings deurgeloop het en hoeveel mense hierdeur geraak word.” Radebe sê daar word beweer twee mense in die nedersetting het rusie gemaak en een van hulle het die ander se plakkershut aan die brand gesteek. Die brand het daarna vinnig deur ŉ groot deel van die nedersetting versprei. Sy sê dié bewerings moet egter nog deur die polisie bevestig word en dit vorm deel van die owerhede se ondersoek. “Nooddienste is omstreeks 16:00 na die nedersetting ontbied en het tot 21:00 gespook om die vlamme in bedwang te bring. Daarna moes brandbestryders nog plekke wat gesmeul het, natspuit en teen middernag was die smeulende gedeeltes ook geblus.” Radebe sê geen sterftes of beserings is aangemeld nie. Daar word wel beweer dat die persoon wat glo die brand begin het deur lede van die gemeenskap aangerand is. “Rampbestuur het ŉ saal beskikbaar gestel waar mense wat dakloos gelaat is tydelik gehuisves word. Daar is baie mense wat nie die nedersetting wou verlaat nie, want hulle wil nie net hul besittings wat hulle uit die brand kon red daar langs die pad los nie,” sê sy. Sy sê daar is tans verskeie nieregeringsorganisasies wat ondersteuning aan die slagoffers bied deur die verspreiding van klere, komberse, matrasse, gebottelde water en kospakkies.